Die Huis van Saoed (Arabies: آل سعود, ʾĀl Suʿūd) is die heersende koninklike familie van Saoedi-Arabië. Dit bestaan uit die afstammelinge van Mohammad bin Saoed, stigter van die Emiraat Dirija, bekend as die Eerste Saoediese Staat, en sy broers, maar die heersende faksie van die familie bestaan uit die afstammelinge van Ibn Saoed, die moderne stigter van Saoedi-Arabië. Die invloedrykste posisie in die familie is dié van koning. Salman, die huidige koning, het eers sy broerskind en daarna sy seun as kroonprins gekies nadat laasgenoemde met 31 uit 34 stemme deur ’n raad goedgekeur is. Die familie bestaan na raming uit sowat 15 000 lede, maar die meeste mag en geld is in die hande van ’n groep van sowat 2 000. Die Huis van Saoed het drie fases beleef: die emiraat Dirija (1744-1818), die Eerste Saoediese Staat, wat deur die uitbreiding van Wahabisme gekenmerk is; die Emiraat Nadjd, die Tweede Saoediese Staat (1824-1891), wat gekenmerk is deur aanhoudende binnegevegte; en die Derde Saoediese Staat (1902-tans), wat in 1932 in Saoedi-Arabië ontwikkel het en nou aansienlike invloed in die Midde-Ooste uitoefen.